Predkladacia správa

Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 1.0 bol schválený uznesením vlády č. 835/2006 zo dňa 08.10.2006.
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 2.0 bol schválený ministrom financií SR dňa 12. 06. 2007 s platnosťou od 01. 07. 2007. 
Systém finančného riadenia štrukturálnych fondov a Kohézneho fondu na programové obdobie 2007 – 2013 verzia 3.0 je aktualizovaný v súlade s novelizáciou zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov. 
Úpravy v Systéme finančného riadenia štrukturálnych fondov a Kohézneho fondu na programové obdobie 2007 – 2013 sa týkajú najmä:
•	zapracovania zmien vychádzajúcich zo zákona č. 165/2007 Z. z., ktorým bol novelizovaný zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. a o zmene a doplnení niektorých zákonov;
•	špecifikovania úloh samostatného oddelenia správneho konania MF SR ako subjektu zodpovedného za odvolania voči prvostupňovým rozhodnutiam správ finančnej kontroly;
•	doplnenia princípu „pro-rata“, ktorý sa bude uplatňovať v Operačnom programe Technická pomoc a Operačnom programe Informatizácia spoločnosti;
•	doplnenia ustanovenia týkajúceho sa pozastavenia plynutia lehôt pre schválenie žiadosti o platbu riadiacim orgánom/sprostredkovateľským orgánom v prípade, ak je prijímateľ vyzvaný na odstránenie nedostatkov v žiadosti o platbu;
•	špecifikovania postupu v prípade prechodu práv a povinností prijímateľa na iný subjekt;
•	upresnenia činností certifikačného orgánu pri výkone certifikačných overovaní;
•	exaktnejšieho vyjadrenia spôsobu identifikovania a oznamovania nezrovnalostí;
•	identifikovania jednotnej doby archivácie pre všetky operačné programy do 31. 12. 2021;
•	aktualizácie príloh k predkladanému materiálu, a to prehľadu realizovaných platieb platobnou jednotkou, žiadosti o vrátenie finančných prostriedkov a oznámenia o vysporiadaní finančných vzťahov vrátane pokynov na ich vyplnenie.
Cieľom materiálu je zabezpečiť efektívny systém finančného riadenia štrukturálnych fondov a Kohézneho fondu v súlade s platnými právnymi predpismi Európskych spoločenstiev a Slovenskej republiky. Systém finančného riadenia je základným predpokladom poskytovania finančných prostriedkov ES pre spoločné programy, ktoré sú realizované v rámci štrukturálnych fondov a Kohézneho fondu.
Materiál sa nevzťahuje na ostatné procesy riadenia, ktoré sú metodicky upravené Ministerstvom výstavby a regionálneho rozvoja SR v Systéme riadenia štrukturálnych fondov a Kohézneho fondu na programové obdobie 2007 – 2013, resp. na následnú finančnú kontrolu a audit.
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál je predkladaný bez rozporov a prešiel medzirezortným pripomienkovým konaním. 
Materiál nadobúda platnosť 15. 09. 2008.